紀夢
作者：吳芾
朝代：宋

paragraphs: 平生好山水，至老心不移。
每聞有佳處，欲見唯恐遲。
相去雖云遠，不憚脚力疲。
縱不能得到，夜夢必見之。
晚歲卜築地，一半在翠微。
山水既俱勝，景物還相宜。
旁人來覩此，已自心目怡。
若乃夢中見，則又遠過斯。
高山與流水，到處皆崛奇。
其間有樓觀，金碧仍相輝。
幽深極險怪，皆世所未窺。
謂必神仙窟，非世所得知。
不謂我凡骨，乃獲來遊嬉。
恍然若驚覺，有如天上歸。
是豈造物者，不與人相違。
知我有雅好，特以此見貽。
嗟我今老矣，萬事都棄遺。
猶有山水債，未能忘夢思。
他日或蟬蛻，百態不願爲。
只願海山去，赴我赤松期。